Vyf by motorwassery in Ladysmith doodgeskiet | Maroela Media
Vyf persone is Saterdagaand by 'n motorwassery in Ladysmith doodgeskiet.
"Vyf mans het omstreeks 18:30 by die motorwassery in Ezakheni B-Section gesit toe insittendes van 'n Toyota Avanza op hulle losgebrand het," het kapt. Thulani Zwane, woordvoerder van die polisie, gesê. "Al vyf is noodlottig gewond."
Die polisie het R5-, en 9mm-doppies op die toneel gevind.
"Die motief vir die skietery is onbekend en niemand is nog in verband met die voorval in hegtenis geneem nie," het Zwane bygevoeg.
Hy het gesê dit is nie duidelik of die skietery aan 'n skietery vroeër die dag verbind kan word nie. 'n Mercedes-Benz met vyf insittendes het in Petersweg gery en 'n Volkswagen Polo het dit agtervolg. "Die insittendes van die VW Polo het op die Mercedes losgebrand en die bestuurder van die Mercedes het beheer verloor oor die voertuig."
Zwane sê een persoon in die Mercedes is oorlede en vier persone is beseer en na 'n hospitaal geneem. Die polisie ondersoek 'n saak van moord en vier sake van poging tot moord. Niemand is nog in hegtenis geneem nie.
Maroela Media het vroeër berig oor nog 'n ongeluk in dieselfde straat. "'n Minibustaxi wat agter die Mercedes en die Polo gery het, het 'n vragmotor reg van voor getref toe hy die Mercedes wou vermy. Vier persone, insluitend 'n kleuter, wat in die taxi gery het, is op die toneel oorlede en verskeie passasiers is na 'n hospitaal geneem. Nog vier persone het in die hospitaal aan hul beserings beswyk." Die polisie ondersoek sake van strafbare manslag.